Ndai laman gasat poi ni law law byin pru wa ai hte na lu ai shiga ni mung grai n gun lu ai hte myit pyaw mai ai shiga ni hkrai rai nga ai. Myen Hpyen Dap a A Myawk Dap (Gunners) hpe lu jahten kau ai hte n kau shiga ni hta Myen a Madaw hte Tank ni hpe lu jahten kau ai nga ai hpe chye lu ai. Myen ni sum chyu sum wa ai majaw myit rawt hpa rai nga ai rai tim maga mi hku nna mung Ngai Ta Tut myit tsang ai lam ni pru wa ai hpe Nu, Wa, Hpu, Nau ni mung lu hti ding lun lu na matu ka dat n ngai.
N Tsen Ai Lam
Myen Asuya a Hpyen n gun dai daram law ai ai kaw na hpa majaw ya hten hta Wunpawng Mungdan Shanglawt Hpyen Dap Kachin Independence Army (KIA) hte byin ai gasat poi ni hta n gun nau n law ai lam hpe myit yu ra nga ai. Lung wa ai nga ai Myen n gun kaba ni mung shadu da ai, tak da ai daram n law ai hpe mu mada nngai. Dai re ai majaw ndai lam hta lamama ra taw ai kun ngu ngai myit dum lu nngai. Myen ni lamama hpe la taw ai kun ngu ai ga san ni Ngai Ta Tut a myit kata de shang wa ai re.
Byin Mai Ai Lam
Ndai Myen Hpyen gaw an-hte Jinghpaw Wunpawng sha ni a myit masin hpe gasat taw ai ngu ngai mu mada ai. Myen Hpyen Asuya a du salang ni a matu Hpyen La 500-600 si hkala mat ai ngu ai gaw hpa n ra ai hpe mu chye lu ai. Bai nna sagawn la ai shiga n kau mi hta e Myen Hpyen la ni hta an-hte Jinghpaw Wunpawng sha Rawang a myu ni mung lawm ai hpe mu mada ai. Bai nna Laiza daju de htu da ai Myen Hpyen dap ni hta moi NDA-K rai nga ai, ya ga jarit sin dap ni hpe sa tawn da ai hpe mung mu mada ai. NDA-K ning baw ding sa hpe mung rim tawn da ai lam ni hpe mu lu ai.
Ndai gaw majoi byin nga ai kun? Shing n rai Myen wa gaw an-hte Jinghpaw Wunpawng sha ni a myit jasat hpe shatsaw ya nga ai kun? Shing rai myit shatsaw ya ai shaloi kaja wa myit tsaw mat nna Hpyen wa hpe yu kaji ai lam ni pru wa ai rai yang gaw an-hte Jinghpaw Wunpawng sha ni a hkrat sum lam de sa wa nga ai ngu ngai mu mada ai. Dai re ai majaw Ngai Ta Tut a myit masin kata myit n zim lu nga ai. Majan byin ai ngu ai gaw n kaja ai. Rai tim ya na majan a majaw Miwa Sawa ni hprawng mat sai nga ai majaw grai kabu n ngai.
kac_Latn kac_Latn kac_Latn kac_Latn kac_Latn kac_Latn